LT Europos Sąjungos oficialusis leidinys C 169/3

KOMISIJOS KOMUNIKATAS

Bendro 2017 m. apyvartoje esančių apyvartinių taršos leidimų skaičiaus skelbimas Direktyva 2003/87/EB nustatytos ES apyvartinių taršos leidimų prakybos sistemos rinkos stabilumo rezervui naudoti

(2018/C 169/03)

1. ĮVADAS

2015 m. Taryba ir Europos Parlamentas nusprendė Europos Parlamento ir Tarybos direktyva 2003/87/EB (1) nustatytoje ES apyvartinių taršos leidimų prekybos sistemoje (ATLPS) sukurti rinkos stabilumo rezervą (RSR) (2). RSR pradės veikti 2019 m. Rinkos stabilumo rezervas sukurtas siekiant užtikrinti, kad ES anglies dioksido rinkoje nesusidarytų didelis struktūrinis apyvartinių taršos leidimų (toliau – ATL) perteklius, nes tuomet kiltų rizika, kad ES apyvartinių taršos leidimų prekybos sistema nebesiųs atitinkamo signalo investuotojams, reikalingo, kad ES šiltnamio efektą sukeliančių dujų kiekio mažinimo tikslų būtų siekiama ekonomiškai efektyviai.

Sprendime nustatyta, kad nuo 2017 m. kiekvienais metais iki gegužės 15 d. Komisija turi paskelbti apyvartoje esančių ATL skaičių. Nuo jo priklausys, ar ATL, kuriuos kitais metais ketinama parduoti aukcionuose, bus perkelti į rezervą.

2017 m. gegužės 12 d. Komisija paskelbė bendrą apyvartoje buvusių ATL skaičių, kuris buvo apie 1,6 mlrd. ATL (3). Tačiau, laikantis sutartų RSR taisyklių, paskelbus šį skaičių RSR rezervas nebuvo papildytas.

Šiuo komunikatu, siekiant panaudoti RSR, toks bendras apyvartoje buvusių ATL skaičius skelbiamas antrą kartą, šįkart už 2017 m. Jame nurodytas bendras faktinis apyvartoje buvusių ATL skaičius ir išsamiai išdėstyta, kaip jis apskaičiuotas. Kadangi RSR pradės veikti 2019 m., šis paskelbimas yra pirmas, nuo kurio priklausys, kiek ATL bus perkelta į rezervą.

2. RINKOS STABILUMO REZERVO VEIKIMAS

RSR pradeda veikti automatiškai, kai tik bendras apyvartoje esančių ATL skaičius neatitinka iš anksto nustatyto intervalo. Į rezervą ATL perkeliami, jei bendras apyvartoje esančių ATL skaičius viršija 833 mln. ATL ribinę vertę. Iš rezervo ATL paimami, jei apyvartoje iš viso yra mažiau kaip 400 mln. ATL. Į rezervą ATL perkeliami aukcionuose parduodant 100 mln. mažiau ATL, o iš rezervo jie paimami būsimuose aukcionuose parduodant jų 100 mln. daugiau.

Taigi bendro apyvartoje esančių ATL skaičiaus, kuriuo remiantis ATL perkeliami į rezervą arba iš jo, paskelbimas yra svarbus rezervo veikimo elementas.

Per neseniai sutartą ES ATLPS peržiūrą (4) padaryta svarbių RSR veikimo pakeitimų. 2019–2023 m. laikotarpiu bendro apyvartoje esančių ATL skaičiaus procentinė dalis, pagal kurią nustatoma, kiek ATL bus perkelta į rezervą viršijus 833 mln. ribinę vertę, laikinai padvigubinta nuo 12 iki 24 % Taip pat nuo 8 iki 16 % padvigubinta procentinė dalis, taikoma apskaičiuojant per pirmus aštuonis rezervo veikimo mėnesius 2019 m. į RSR perkeliamų ATL skaičių (5). Be to, nuo 2023 m. RSR laikomi ATL, kurių skaičius viršys ankstesniais metais aukcionuose parduotų ATL skaičių, nebegalios.

Remiantis šiuo komunikatu, per pirmuosius aštuonis 2019 m. mėnesius, pradedant nuo sausio 1 d., į rezervą bus perkelta 16 % viso apyvartoje buvusių ATL skaičiaus. Atitinkamas kiekis bus išskaičiuotas iš valstybių narių aukcionams skirtų ATL kiekių, atsižvelgiant į jų atitinkamas aukcionuose parduodamų ATL dalis. Šiame kontekste svarbu priminti, kad iki 2025 m. gruodžio 31 d., apskaičiuojant tas atitinkamas dalis neatsižvelgiama į ATL, perskirstomus siekiant solidarumo ir augimo Sąjungoje.

Analogiškai per 12 mėnesių laikotarpį, prasidėsiantį 2019 m. rugsėjo 1 d., 24 % viso apyvartoje buvusių ATL skaičiaus, kuris bus paskelbtas 2019 m. gegužės mėn., bus perkelta į rezervą užuot leidus valstybėms narėms juos parduoti aukcionuose.

3. BENDRAS APYVARTOJE ESANČIŲ ATL SKAIČIUS

Sprendimo (ES) 2015/1814 1 straipsnio 4 dalyje nustatyta, kad bendras apyvartoje esančių apyvartinių taršos leidimų skaičius „gaunamas iš sudėtinio apyvartinių taršos leidimų, išduotų laikotarpiu nuo 2008 m. sausio 1 d. iki tų konkrečių metų gruodžio 31 d. (įskaitant tuo laikotarpiu pagal Direktyvos 2003/87/EB 13 straipsnio 2 dalį išduotus apyvartinius taršos leidimus ir ES ATLPS įrenginių veiklos vykdytojų turimas teises naudoti tarptautinius kreditus), skaičiaus atėmus sudėtinį patvirtintų ES ATLPS įrenginių laikotarpiu nuo 2008 m. sausio 1 d. iki tų pačių metų gruodžio 31 d. išmestų teršalų tonų, visų pagal Direktyvos 2003/87/EB 12 straipsnio 4 dalį panaikintų ir rezerve esančių apyvartinių taršos leidimų skaičių“.

Trumpai tariant, bendras apyvartoje esančių ATL skaičius, nuo kurio priklauso, ar ATL bus perkeliami į rezervą ar iš jo paimami, apskaičiuojamas pagal tokią formulę:

Bendras ATL skaičius apyvartoje = pasiūla – (paklausa + RSR esantys ATL)

Bendrą apyvartoje esančių ATL skaičių lemia trys atskiri elementai: pirmas – ATL pasiūla nuo 2008 m. sausio 1 d.; antras – grąžintų ir panaikintų ATL skaičius (paklausa); trečias – rezerve esančių ATL skaičius.

Kaip numatyta Sprendime (ES) 2015/1814, į aviacijos ATL ir patvirtintą aviacijos sektoriuje išmestų šiltnamio efektą sukeliančių dujų kiekį šiame kontekste neatsižvelgiama.

3.1. Pasiūla

ATL pasiūlą rinkoje lemia penki skirtingi elementai:

— iš 2008–2012 m. laikotarpio (2 etapo) perkeltų ATL skaičius,

— 2013 m. sausio 1 d. (6) – 2017 m. gruodžio 31 d. laikotarpiu aukcionuose parduotų ATL skaičius,

— nemokamų nuo 2013 m. sausio 1 d. iki 2017 m. gruodžio 31 d. paskirstytų ATL, įskaitant iš naujiems rinkos dalyviams skirto rezervo (NER) paskirstytus ATL, skaičius,

— ATL, kuriuos Europos investicijų bankas (EIB) pavertė programai „NER300“ skirtais pinigais, skaičius,

— tarptautinių kreditų, kuriais įmonės pasinaudojo iki 2017 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius.

Iš ES ATLPS 2 etapo perkelta 1 749 540 826 ATL (7). Bendras perkeltų ATL skaičius – tai ES ATLPS 2 etape išduotų ATL, kurie nebuvo grąžinti už išmestą šiltnamio efektą sukeliančių dujų kiekį ar panaikinti, skaičius. Tai reiškia, kad toks ATL skaičius buvo apyvartoje 3 etapo (2013–2020 m.) pradžioje 2013 m. sausio 1 d. ir apskaičiuojant bendrą apyvartoje esančių ATL skaičių į jį turi būti atsižvelgiama.

Remiantis bendroje aukcionų platformoje ir atitinkamose atskirose aukcionų platformose įvykusių aukcionų duomenimis (8), nuo 2013 m. sausio 1 d. iki 2017 m. gruodžio 31 d. aukcionuose, įskaitant vadinamuosius ankstyvuosius aukcionus, parduota 3 725 458 000 ATL.

Nuo 2013 m. sausio 1 d. iki 2017 m. gruodžio 31 d. paskirstyta, įskaitant iš NER, 4 402 755 035 nemokamų ATL (9).

Programai „NER300“ skirtais pinigais EIB pavertė 300 000 000 ATL (10).

Įmonėms pasinaudojus teise tarptautiniais kreditais kompensuoti išmestą šiltnamio efektą sukeliančių dujų kiekį, iki 2017 m. gruodžio 31 d. jų panaudota 419 338 468 (11).

3.2. Paklausa

Paklausą sudaro bendras patikrintas nuo 2013 m. sausio 1 d. (12) iki 2017 m. gruodžio 31 d. iš įrenginių išmestų šiltnamio efektą sukeliančių dujų kiekis (kuris yra 8 942 239 207 tonų (13)) ir per tą patį laikotarpį panaikintų ATL kiekis, kuris yra 278 524 ATL.

3.3. RSR esantys ATL

Kadangi RSR pradės veikti tik 2019 m., šiuo metu jame ATL nėra.

3.4. Bendras apyvartoje esančių ATL skaičius

Atsižvelgiant į tai, kas išdėstyta pirmiau, bendras apyvartoje esančių ATL skaičius yra 1 654 574 598 ATL.

4. IŠVADA

Pagal RSR taisykles per pirmuosius aštuonis 2019 m. mėnesius, pradedant nuo sausio 1 d., į rezervą bus perkelta iš viso 264 731 936 ATL.

Kitą kartą apyvartoje buvusių ATL skaičius bus skelbiamas 2019 m. gegužės mėn. siekiant nustatyti nuo 2019 m. rugsėjo 1 d. iki 2020 m. rugpjūčio mėn. į rezervą perkeltinų ATL skaičių.

1 lentelė

Apžvalga

Pasiūla a) iš 2 etapo perkeltų ATL skaičius 1 749 540 826 b) bendras nuo 2013 m. sausio 1 d. iki 2017 m. gruodžio 31 d. paskirstytų, įskaitant iš NER, nemokamų ATL skaičius 4 402 755 035 c) bendras aukcionuose nuo 2013 m. sausio 1 d. iki 2017 m. gruodžio 31 d., įskaitant ankstyvuosius aukcionus, parduotų ATL skaičius 3 725 458 000 d) ATL, kuriuos EIB pavertė programai „NER300“ skirtais pinigais, skaičius 300 000 000 e) tarptautinių kreditų, kuriais įmonės pasinaudojo iki 2017 m. gruodžio 31 d. išmestam šiltnamio efektą sukeliančių dujų kiekiui kompensuoti, skaičius 419 338 468 Iš viso (pasiūla) 10 597 092 329





Paklausa a) patvirtintas nuo 2013 m. sausio 1 d. iki 2017 m. gruodžio 31 d. iš ES ATLPS įrenginių išmestas šiltnamio efektą sukeliančių dujų kiekis tonomis 8 942 239 207 b) iki 2017 m. gruodžio 31 d. pagal Direktyvos 2003/87/EB 12 straipsnio 4 dalį panaikintų ATL skaičius 278 524 Iš viso (paklausa) 8 942 517 731





RSR esantys ATL Rezerve laikomų leidimų skaičius 0 Bendras apyvartoje esančių ATL skaičius 1 654 574 598

(1) 2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, 2003 10 25, p. 32).

(2) Sprendimas (ES) 2015/1814. 2015 m. spalio 6 d. Europos Parlamento ir Tarybos sprendimas (ES) 2015/1814 dėl Sąjungos šiltnamio efektą sukeliančių dujų apyvartinių taršos leidimų prekybos sistemos rinkos stabilumo rezervo sukūrimo ir veikimo bei kuriuo iš dalies keičiama Direktyva 2003/87/EB (OL L 264, 2015 10 9, p. 1).

(3) Žr. Komisijos komunikatą C(2017) 3228 final, pateikiamą https://ec.europa.eu/clima/sites/clima/files/ets/reform/docs/c_2017_3228_en.pdf.

(4) Europos Parlamento ir Tarybos direktyva (ES) 2018/410, kuria iš dalies keičiama Direktyva 2003/87/EB siekiant ekonomiškai efektyviai dar labiau sumažinti išmetamųjų teršalų kiekį ir paskatinti investicijas į mažo anglies dioksido kiekio technologijas ir Sprendimas (ES) 2015/1814 (OL L 76, 2018 3 19, p. 3).

(5) Žr. Sprendimo (ES) 2015/1814 1 straipsnio 5 dalį, kurioje nustatyta, kad kasmet į rezervą perkeliama 12 % apyvartoje buvusių ATL skaičiaus, ir kad 8 % perkeliami per pirmuosius aštuonis rezervo veikimo mėnesius (t. y. 2019 m. sausio 1 d. – rugsėjo 1 d.), ir Direktyvos (ES) 2018/410 2 straipsnį, pagal kurį iki 2023 m. gruodžio 31 d. taikomos padvigubintos šios procentinės dalys.

(6) Šis skaičius apima vadinamuosiuose ankstyvuosiuose aukcionuose iki 2013 m. sausio 1 d. parduotus ATL, galiojančius 2013–2020 m. laikotarpiu.

(7) Žr. 2015 m. Anglies dioksido rinkos ataskaitą; COM(2015) 576.

(8) Pateikiama http://www.eex.com/en/products/environmental-markets/emissions-auctions/archive ir https://www.theice.com/marketdata/reports/148.

(9) Remiantis ES sandorių žurnalo (ESSŽ) 2018 m. balandžio 1 d. išrašu.

(10) Pirma dalis (200 mln. ATL) parduota 2011 ir 2012 m., antra dalis (100 mln. ATL) parduota 2013 ir 2014 m. daugiau informacijos pateikiama https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(11) Remiantis ESSŽ 2018 m. balandžio 1 d. išrašu.

(12) Dėl 2008–2012 m. laikotarpio patikrinto šiltnamio efektą sukeliančių dujų kiekio žr. paaiškinimą dėl bendro perkelto kiekio (3.1 skirsnyje).

(13) Bendras patikrintas šiltnamio efektą sukeliančių dujų kiekis grindžiamas ESSŽ 2018 m. balandžio 1 d. išrašu, kuriame atsižvelgiama į ATL apskaitą iki 2018 m. kovo 31 d. Į šį bendrą kiekį neįskaičiuotas šiltnamio efektą sukeliančių dujų kiekis, apie kurį pranešta po tos datos.